## Odluka Ustavnog suda Republike Hrvatske broj U-III-87/1994. od 5. srpnja 1994.

### NN 57/1994 (29.7.1994.), Odluka Ustavnog suda Republike Hrvatske broj U-III-87/1994. od 5. srpnja 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednika Suda Jadranka
Crnića, te sudaca Zdravka Bartovčaka, dr. Nikole Filipovića, Ante Jelavića,
mr. Vojislava Kučekovića, Ivana Marijana Severinca i Mladena Žuvele, povodom
ustavne tužbe J. S. iz M., koga zastupa H. U, odvjetnik iz S. na sjednici
održanoj 5. srpnja 1994. godine donio je

## ODLUKU

1. Usvaja se ustavna tužba i ukidaju se: - presuda Upravnog suda Republike
Hrvatske od 11 kolovoza 1993. godine broj Us-5598/1993; - rješenje Ministarstva
unutarnjih poslova od 9. travnja 1993. godine oznake 511-01-43-UP/I-17101/8542/1-93.

2. Predmet se vraća Ministarstvu unutarnjih poslova na ponovni postupak.

3. Ova odluka objavit će se u "Narodnim novinama".

Obrazloženje:

Dopuštenom i pravodobno podnesenom ustavnom tužbom J. S. tvrdi da mu
je rješenjem i presudom navedenom u izreci povriježeno Ustavom Republike
Hrvatske zajamčeno pravo na jednakost pred zakonom, budući da mu je odbijen
zahtjev za primitak u hrvatsko državljanstvo, jer da ne ispunjava uvjet
iz članka 6. stavka 1. točke 3. Zakona o hrvatskom državljanstvu (prijavljen
boravak u Republici Hrvatskoj neprekidno najmanje 5 godina). Podnositelj
ustavne tužbe tvrdi da stalno živi u M., gdje ima kuću. U provedenom postupku
pred Ustavnim sudom Republike Hrvatske utvrđeno je da je rješenje Ministarstva
unutarnjih poslova, navedeno u izreci, donijeto na osnovi dopisa Policijske
uprave S. kojim je zahtjev za primitak u hrvatsko državljanstvo proslijeđen
rečenom Ministarstvu. U tom dopisu je naznačeno da J. S. nema prijavljen
boravak, a ni prebivalište na području Republike Hrvatske.

Ministarstvo unutarnjih poslova, kako to proizlazi iz obrazloženja rješenja,
nije provodio dokaze radi utvrđivanja činjenice prijavljivanja boravišta
J. S. već je prihvatio činjenicu navedenu u rečenom dopisu Policijske uprave
S.

Spomenuto utvrđenje činjenice neprijavljivanja boravišta podnositelj
ustaene tužbe doveo je u sumnju kopijama osobne karte reg. broj 62045 izdane
mu 27. studenog 1987. godine i putne isprave broj HB 279218 izdane mu 6.
travnja 1981. godine, u kojim je osobnim ispravama navedeno kao mjesto
prebivališta J. S, adresa istovjetna onoj za koju on tvrdi da je njegovo
boravište.

Proizlazi iz navedenog zaključak da je podnositelju ustavne tužbe povrijeđeno
Ustavom Republike Hrvatske zajamčeno pravo na jednakost pred zakonom (članak
14. stavak 2) budući da nadležno tijelo državne uprave protivno odredbama
članka 135. i 159. Zakona o općem upravnom postupku nije utvrđivalo dokazima
činjenice na podlozi kojih je donijeto rješenje, pri čemu se nije pridržavalo
i odredbi članka 136. stavka 3. istog zakona, po kojima se po službenoj
dužnosti pribavljaju podaci o činjenicama o kojima službenu evidenciju
vodi tijelo državne uprave nadležno za rješavanje ili drugo državno tijelo.

Zbog izloženog odlučeno je kao u izreci temeljem odredbi članka 30.
Ustavnog zakona o Ustavnom sudu Republike Hrvatske.

Objava ove odluke temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine",
broj 13/1991).

Broj : U-III-87/1994.

Zagreb, 5. srpnja 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 57/1994-1057